**ПРОТОКОЛ ОТ ЧЕТИРИДЕСЕТ И ВТОРОТО ИЗВЪНРЕДНО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 1 декември 2022 година, начало 09:00 часа**

От общо 51 общински съветници присъстваха 45. Отсъстваха Асен Даскалов, Гергана Николова-Спасова, Елеонора Николова, Иван Кюркчиев, Орлин Дяков и Росица Георгиева. Заседанието беше открито и ръководено от Иво Пазарджиев – Председател на Общински съвет – Русе.

**Г-н Иво Пазарджиев:** Моля общинските съветници да заемат местата си. Колеги, моля заемете местата си. Стартираме проверка на кворума. Четиридесет и трима общински съветници са се регистрирали по електронна система. Имаме необходимия кворум да започнем нашата работа. Откривам четиридесет и второто извънредно заседание на Общински съвет – Русе. Преди да започнем с гласуването на дневния ред, имам един приятен повод, във връзка с който да честитя от името на общинския съвет рождения ден на заместник-кмета госпожа Златомира Стефанова и да я поканя да си получи букета (аплодисменти от зала). Уважаеми колеги, имате предложен проект за дневен ред с една точка, тъй като сесията е извънредна, във връзка с упълномощаване на кмета на Община Русе да подпише споразумение за многостранно сътрудничество при изпълнение на дейности от взаимен интерес при изграждане и реализация на обект: „Дунав мост 3 при Русе – Гюргево“ и за упълномощаване на представител на Община Русе за участие в съвместна работна група за реализацията на обекта. Има ли някакви бележки и възражения по дневния ред? Няма. Гласуваме дневния ред.

**КВОРУМ – 45. С 45 гласа „за”, 0 „против” и 0 „въздържали се” се прие следния проект за**

**ДНЕВЕН РЕД:**

1. Упълномощаване на кмета на Община Русе да подпише споразумение за многостранно сътрудничество при изпълнение на дейности от взаимен интерес при изграждане и реализация на обект: „Дунав мост 3 при Русе – Гюргево“ и за упълномощаване на представител на общината за участие в съвместна работна група за реализацията на обекта

**Г-н Иво Пазарджиев:** Започваме с първата и единствена точка. Кой ще докладва? Господин Кмете, заповядайте.

**Г-н Пенчо Милков:** Уважаеми господин Председател, уважаеми общински съветници, русенци. Благодаря за бързата реакция на общинския съвет и свикването на извънредната сесия. Днес ние имаме да вземаме едно важно решение, което е изключително важно – защо? Защото го чакаме от много време. Много дълги години се говори за мост при Русе, още един. Много приказки са изприказвани. В крайна сметка, реални действия се изпълняват от настоящото Министерство на транспорта и от настоящия министър на транспорта. Изключителна роля има според мен и посланика в момента българския в Румъния, господин Влайков, така че в качеството ми на кмет и към господин Алексиев, и към господин Влайков, изразявам от свое име уважение предвид много активните действия. Защо бяха необходими тези действия? Защото говоренето за следващ мост е години между България и Румъния, но реално настоящото министерство предприе, създаде текст на споразумение между двете държави и съответно в рамките на тези междудържавни отношения двете общини на границата, каквато е и Община Русе трябва да сключат споразумения с държавите в текста, който сме ви представили. За мен, момента както казах е важен и исторически, защото дефинира мястото на следващия за България мост, а именно при Русе, като цел. От възможните пет дестинации, се дефинира следващата държавна за България цел, това е моста да бъде при Русе. Много бързо сме действали. От наша страна в работните отношения е участвал заместник-кмета на няколко срещи и в непрекъсната връзка със заместник-министъра на транспорта на нашата страна. Така че, текста ви е представен. За Русе, от след дефинирането за мястото при Русе, задълженията са от гледна точка на това да се съобразява бъдещото развитие на града като устройствени планове и строителство със съоръжението и участие в процеса напред. Отново искам да напомня, също и че в плана за възстановяване и развитие са дефинирани много важни местни приоритети във връзка с ЖП транспорта, във връзка с изграждане на интермодален терминал и не просто са описани, а се отделят и средства. Така че, това също е описано в споразумението. Също така, там на последно място виждате, в първа точка е и целта АМ „Русе - Велико Търново“, да напомня също, че тя беше дефинирана като обект с национално значение, което също има и правни измерения в последващи действия на държавата. С това ще спра. Приканвам ви единодушно да дадем мандат за подписване от страна на Община Русе на споразумението и дадем фронт и възможност на държавата в лицето на Министерството на транспорта и на нашия посланик да продължат да отвоюват тезата, моста да се изгради тук при Русе. Реална възможност съществува, така че нека направим тази стъпка. Благодаря ви.

**Г-н Иво Пазарджиев:** Благодаря на кмета за докладването. Заявки за изказвания? Иван Петров Иванов, след него Станимир Станчев. Заповядайте.

**Г-н Иван Петров Иванов:** Уважаеми господин Председател, уважаеми господин Кмете, уважаеми колеги. През изминалите няколко дни така се случи, че имах доста срещи и с представители на бизнеса, и с обикновени хора. В тези мои разговори, така беше изразена и надежда, и ентусиазъм, но за жалост и много недоверие и разочарование. Във всичките ми срещи, така молбата на хората беше за повече прозрачност, яснота, предвидимост, информация относно развитието на този жизненоважен за града ни проект. Затова апелирам към кметска администрация за ежемесечна отчетност за етапа на развитие на този проект. Благодаря ви.

**Г-н Иво Пазарджиев:** Благодаря на господин Иванов. Господин Станимир Станчев.

**Г-н Станимир Станчев:** Уважаеми господин Кмет, уважаеми колеги. Това е една сериозна тема за нашия регион, което представляват различни перспективи за нашето развитие. Безспорно е така, поне аз доколкото знам за тази тема, съм я проследил може би от 2009 година насам. По-паметливите от мен може да ме поправят, че по-отпреди е имало такива действия, такива срещи, такива работни групи, такива споразумения и т.н., и т.н.. Както каза и колегата Иванов преди малко, притеснение има от всички. Виждам ентусиазма, който в момента кипи, но все пак ние трябва да зададем няколко въпроса, като 2021 година си спомняме, че беше обещано до края на годината или до есента, ако ме не лъже паметта, моля да ме извините за сроковете, да се пусне ферибот. И аз сега питам. Този ферибот действа ли? Това също бяха спешни действия на държавата, срещи, споразумения. Второ, всички знаем, че без становище на румънската страна, какъвто и да е било мост не може да се случи. Питам ви, какво е становището на румънската страна? Няма да питам дали е подобрен техния участък. Знаем за проблемите с почистване, драгиране и т.н.. Трето, има една програма, която целеше…Мисля, че се казваше (не се чува), ще ме поправите, ако бъркам, която целеше да стане р. Дунав плавателна целогодишно и мисля, че целеше и Дунав без мостове. Така че, отговорете ми и на тези въпроси. Четвърто… Може ли господин водещ на събранието да направите забележка на заместник-кметовете, в смисъл хората от дясната ми страна, да не ме апострофирате, ако обичате.

**Г-н Иво Пазарджиев:** Аз не съм ги чул, но ако са го направили, им правя забележка.

**Г-н Станимир Станчев:** Благодаря Ви. Четвърто, споменахте тук преди малко господин Кмета, че нашия ангажимент, говоря на Община Русе е свързан с преработване дори на устройствените планове. Затова ние правим, поне аз и нашата група, правим следните предложения. Моля, в т.2 на решението, освен „упълномощаваме заместник-кмета по устройство на териториите“, да се добави „Главния архитект на Община Русе“ и тук правя и второто предложение „…и представител на общинския съвет“. Защото ние трябва да дадем най-доброто от потенциала, който имаме и мисля, че има колеги в общинския съвет с доказана експертиза по темата транспорт, свързаност. На първо време се сещам поне за двама, като колегата Иванов, като колегата Стоян Христов и т.н.. Мисля, че е резонно в тази работна група да имаме и представител на общинския съвет. И правя тези две предложения. Благодаря ви за вниманието.

**Г-н Иво Пазарджиев:** Господин Станчев, само ако може да уточните за кого от двамата все пак правите предложение.

**Г-н Станимир Станчев:** За Валери Иванов. Ето човека…

**Г-н Иво Пазарджиев:** Добре. Ще изчакам писмено, Вие ще го дадете.

**Г-н Станимир Станчев:** Не, в смисъл, аз правя това предложение. Естествено, че общинския съвет гласува, кои да бъдат тези хора. Но аз казвам, че на първо време се сещам за двама специалисти в тази сфера, нищо повече. Благодаря ви.

**Г-н Иво Пазарджиев:** Благодаря. Няма други заявки за изказвания. Кмета на Община Русе за изказване. Може ли само да натиснете?

**Г-н Пенчо Милков:** Уважаеми господин Председател, уважаеми колеги, уважаеми господин Иванов и господин Станчев. Абсолютно съм съгласен, че по темата има недоверие и разочарование в нашите съграждани, защото много дълги години очаквахме конкретни действия. Съгласен съм да има ежемесечна отчетност. Аз правя ежеседмична за всяка друга деятелност, така че за тази ще докладваме. Но пак казвам и по повод това, което господин Станчев каза, че сме видели много такива срещи и разговори. Реални стъпки има в момента, има междудържавни отношения на ниво дефиниране на приоритета за Русе и има изготвено междудържавно споразумение, има неколкократни срещи на нашия министър на транспорта лично в Румъния и онлайн срещи. Друго, което трябва да се има предвид, то е и по отношение на суфлирането, същото се отнася и когато говори някой на трибуната. Другото, което трябва да се има предвид е и това, че в момента комисаря по транспорт е румънска гражданка, което също дефинира по-бързо развитие на общата свързаност. По отношение на ферибота, това е дейност, която изключително се развива от областна администрация и отново е междудържавна. Правил съм огледи в рамките на тези отношения с областните ни управители, както и с посланика. Мога да заявя, че от българска страна нашите задължения са изпълнени. От румънска страна е свършена огромна работа. Там където е терминала за ферибота в Гюргево, имаше планина от наноси, огромна планина. Всичко това е почистено от румънците и доколкото знам трябва да се намерят превозвачите, т.е. да се направят процедури. Това е последната информация, която имам. Какво е становището от румънска страна вече отговорих. Има проект на споразумение, дефинира се точно тази точка, между нашия министър българския на транспорта и румънския, което според мене е изключително важно за нас. По отношение на „Фаз Дюнъб“ действително дефинирана теза от Румъния е, винаги да се драгира реката и тя да бъде максимално дълго плаваема, което би трябвало и да е наша теза, защото е изключително важно Дунава да бъде плаваем в почти цялата година. Така че българската страна винаги във всички разговори, чувал съм и министъра на транспорта и съм го чел, винаги приема и дефинира тази теза за драгирането на реката, в която насока се направиха и стъпки в последните месеци и години. Знаете, кораб се предаде на АППД в държавата. Тук няма да взимам отношение дали най-добрия начин да се драгира Дунава е само от АППД или и от драгажните дружества. По отношение преработването на устройствените планове и предложението да има в работната група още членове. Това е работна група, която се създава със заповед на министър. Ние не можем да дефинираме какви да бъдат лицата. От нас се изисква да упълномощим представител. Може да бъде кмета или заместник-кмета. Ние посочваме да бъде заместник-кмета, защото е инженер по строителство, а тя ще бъде работна група. Първо, заместник-кмета ще ползва целия потенциал и на Главния архитект и на служителите в общината, което е ясно, но отварям вратата след като ще има и отчетност по въпроса за всяка среща, който проявява интерес от общинските съветници, да участва в подготовката на нашата позиция, включително и ако иска да пътува, но не мога да гарантирам да го направим член на работната група, която създава друг орган държавен с негова заповед. На нас ни се дефинира да определим кмета да подпише това споразумение и един да участва в работната група впоследствие. Така че, абсолютно резонно е предложението на господин Станчев и аз бих го направил, защото трябва да участват общински съветници, но в случая не е моя заповедта и не мога да изпълня такова решение. Нали тук се казва, тук ни е дадено споразумението и се казва „един представител“. С това уточнение считам, че такова решение на общинския съвет няма да мога да го проведа в изпълнение и представителя пак ще бъде един в тази работна група, защото го определя министъра на транспорта. С тези уточнения, ако има други въпроси също ще отговоря. Благодаря ви.

**Г-н Иво Пазарджиев:** Благодаря на кмета. Има ли други заявки за изказване? Като реплика ли искате? Само натиснете… Не, няма. Но само натисни обаче. Ползвате реплика, нали господин Станчев? Да. Не, има някакъв проблем нещо със системата. Добре, добре. Заповядайте.

**Г-н Станимир Станчев /реплика/:** Сега, пише „представител“, да наистина, но аз не знам какъв ще бъде проблема, когато като наши представители се изброят имената, защото се иска от нас да вземем решение да упоменем лица, нали така?

**Г-н Иво Пазарджиев:** Моля без реплики от място.

**Г-н Станимир Станчев /реплика/:** Ние сме органа, който взема тези решения. Ако е проблем, тогава защо го вземаме това решение? Защо ни е дадена тази власт или делегирани тези права, да вземем точно сега това решение? Сега, дали ще бъдат със статут на равноправни членове на работната група или със статут на съвещателен глас, мисля че тук вече е въпрос на преговори с министерството и аз се съмнявам много силно, че министерството биха ни отказали едно такова наше предложение и тълкуване на ситуацията. Но ако мнозинството не желае колегите, които посочих, да сега ще ги повторя поименно, защото господин Председателя каза, че трябва да има имена, за които да се гласува, пък нали главния архитект е ясен. Ставаше въпрос за господин Валери Иванов и за господин Стоян Христов. Естествено, ако има други предложения от други колеги, ще го направят. Благодаря.

**Г-н Иво Пазарджиев:** Благодаря, господин Станчев. Други заявки за изказвания? Да, кмета на Община Русе ще отговори. Заповядайте. Като дуплика.

**Г-н Пенчо Милков /дуплика/:** Уважаеми господин Председател, колеги, уважаеми господин Станчев. Аз правя едно работно предложение. Може, след мен, може. Правя едно работно предложение и то е, на срещите на работната група, ние ще организираме пътуването на нашия упълномощен представител съвместно с експертите, които посочихте. И двамата са работили на реката и имат познания. Но по отношение достъпа на общинския съвет. Общинският съветник има правомощията на народния представител, може по всяко време да влезе в Министерството на транспорта, да се срещне с изпълнителен орган като заместник-министъра, който ще ръководи тази работна група, както и с кмета и да поиска цялата информация и да даде предложения, така че според мен участието действително се гарантира на самата платформа, на това че сте избрани като съветници. Вие можете да присъствате. По отношение на точката, пак казвам. Дефинирано е искане от министерството, да определим, да упълномощим един представител. Няма пречка и чисто технически ще обезпеча пътуването и на двамата, които каза господин Станчев, не да избираме измежду тях и всеки друг съветник, който прояви интерес да се запознае на място с работата на тази работна група да присъства. Имало е случаи, в които съм присъствал като съветник или народен представител в работата на други органи, на които не съм член, като слушател и съм имал и съвещателен глас, са ме изслушвали. Така че в тази насока правя техническо предложение, да осигуря транспорта на тези съветници, които изявят желание и заместник-кмета, понеже реално общува в последните пъти и със заместник-министъра. Заповядай, Маги да кажеш.

**Г-жа Магдалина Илиева:** Уважаеми общински съветници, това което исках просто да дам като информация на господин Милков е относно представителя в работната група на общината, беше изискване от министерството да се подаде длъжност, а не имена, защото се предполага, че тайминга на работа на тази група ще бъде не просто няколко месеца, а период от време, в който е достатъчно да бъде посочена длъжност независимо кой я заема. Човек, който ще бъде информиран, ангажиран, подаващ информация в министерството. Съответно връщащ информация към общината и общинските съветници, чисто в работен план. Не могат да се подават имена.

**Г-н Иво Пазарджиев:** Благодаря. Добре. Господин Станчев, с така направените уточнения, искате ли да го подложим на гласуване или? Добре. Валери Иванов за изказване.

**Г-н Валери Иванов:** Благодаря, господин Председател. Уважаеми господин Кмете, уважаеми колеги общински съветници. Аз съм последния човек, в който може да се съмнявате, че ще си позволя да кажа друго освен, че това е най-доброто, което се случва на Русе, може би след 54-та година, когато аз съм раждан, т.е. изграждане на втори Дунав мост. Спомняте си, преди известно време, ние имаме такова решение, че подкрепихме идеята, че третия мост фактически трябва да бъде втори мост на р. Дунав в Русе, Русе - Гюргево. Аргументите за румънската страна. Ми ние сме на 60 км. от столицата на Румъния. Къде на друго място ще направим мост, освен на Русе – Гюргево? Което с продължение на магистрала Русе – Велико Търново и посока Маказа, за която вече се говори, ще се осъществи онзи трансевропейски проект, който е в сила, който е в действие, Балтика - Егея. Тогава някои се изказаха „ама той лобира“. Не лобирам за никого и предлагам като процедура да прекратим изказванията, да гласуваме единодушно, защото това е най-доброто, което се случва на Русе. Това е моето предложение.

**Г-н Иво Пазарджиев:** Благодаря на господин Иванов, само че съгласно нашия Правилник трябва да има минимум пет изказвания, а ние нямаме до момента такива, но няма и други заявки. Няма други заявки за изказвания. Първо ще гласуваме предложението на господин Станимир Станчев, към т.2 да се добави след „заместник-кмет, главен архитект и представители на Общински съвет – Русе, общински съветник“, като той предлага, ако това се приеме, тогава вече да изберем между Валери Иванов или Стоян Христов. Нали правилно съм Ви разбрал, господин Станчев? А, и двамата. Добре, в такъв случай предложението е едно. Имаме ли готовност? Гласуваме предложението на господин Станчев.

**КВОРУМ – 42. С 16 гласа „за”, 6 „против” и 20 „въздържали се” не се прие предложението.**

**Г-н Иво Пазарджиев:** Гласуваме основното предложение сега, предложението на кмета. Системата е стартирана. Моля да гласувате, колеги.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 1130**

На основание чл. 21, ал. 2, във връзка с ал. 1, т. 23, чл. 59, ал. 1 и чл. 61, ал. 1 от

Закона за местното самоуправление и местната администрация, Общински съвет - Русе

реши:

1. Упълномощава Кмета на Община Русе да подпише приложеното Споразумение за многостранно сътрудничество при изпълнение на дейности, от взаимен интерес, при изграждане и реализация на обект: „Дунав мост 3 при Русе-Гюргево".

2. Упълномощава заместник кмета по устройство на територията, като представител на Община Русе да вземе участие в съвместна работна група за реализация на обекта посочен в точка едно на настоящото решение.

**Г-н Иво Пазарджиев:** Уважаеми колеги, преди да закрия заседанието, искам да използвам повода, може би има нещо символично днес, че гласуваме точно това предложение. Днес е Националния празник на Румъния. Използвам трибуната, за да честитя на нашите приятели от румънската страна националния празник, с пожелание за съвместни успехи в бъдеще. Благодаря ви за участието в днешното заседание. Закривам заседанието.

**ИЗГОТВИЛ: ПРЕДСЕДАТЕЛ:**

**Йоанна Гочева Иво Пазарджиев**